L-MHRA tikkundanna l-attakki fil-konfront tagħha u tal-President tagħha
L-Assoċjazzjoni tal-lukandi u Ristoranti Maltin, l-MHRA iddikjarat li huwa ngann u ħażin li xi ħadd jipprova jwaħħal fl-Assoċjazzjoni jew fil-President tagħha għal dak li qed jiġri fil-pajjiż dwar is-sitwazzjoni tal-Covid-19. Fi stqarrija l-MHRA qalet li l-kunsill hu magħmul minn 15-il membru li jirrapreżentaw il-lukandi u r-ristoranti u ddiskutew kull deċiżjoni bejniethom li mbagħad tiġi kkomunikata mill-President Tony Zahra u mill-istqarrijiet uffiċjali. L-MHRA qalet li s-Sur Zahra għandu l-appoġġ tal-kunsill kollu tal-Assoċjazzjoni u fakkret li m'għandu l-ebda dħul mill-industrija tal-ospitalità għax m'għandu l-ebda investiment dirett f'xi lukanda jew restorant u għalhekk kull kumment li jsir fil-konfront tiegħu huwa żbaljat u jagħmel ħsara lir-reputazzjoni tiegħu. Qalet li l-industrija tat-turiżmu timpjega aktar minn 10,000 ruħ b'mod dirett u mal-10,000 oħra b'mod indirett kif ukoll tiġġenera maż-€2.1 biljun fis-sena fl-ekonomija Maltija. Saħqet li meta l-MHRA tiġġieled għat-turiżmu tagħmel dan biex tassigura li jinżammu l-impjiegi fit-turiżmu u biex l-ekonomija tkompli tikber għall-benefiċċju ta' kulħadd. Fl-istqarrija l-MHRA qalet li kienet appoġġjat lill-Gvern meta ħa d-deċiżjoni li jimponi lockdown fil-pajjiż minħabba l-inċertezza dwar il-periklu tal-Covid-19 fuq is-saħħa tan-nies. Qalet li meta kien hemm aktar informazzjoni mill-esperti inkluż mill-Għaqda Dinjija tas-Saħħa u mill-Unjoni Ewropea inkluż biex jerġgħu jiftħu l-ajruporti, l-MHRA saħqet li dan għandu jseħħ malajr għax b'hekk il-membri tagħha jkunu jistgħu jerġgħu jibdew joperaw u jissalvagwardjaw l-impjiegi. L-MHRA qalet ukoll li f'kull ħin saħqet dwar l-implimentazzjoni xierqa tal-protokolli mill-ajruport sal-istabbilimenti u fl-ebda ħin ma' mbuttat favur li jsiru l-attivitajiet tal-massa. Innotat ukoll li ħafna mill-gruppi li rriżultaw pożittivi għall-Covid-19 f'Malta, huma ta' avvenimenti lokali u mhux każijiet relatati mat-turisti u dan juri li iż-żidiet fil-każijiet fl-aħħar jiem, mhumiex riżultat tal-ftuħ tal-ajruport jew ta' numru żgħir ta' turisti li żaru l-pajjiż. Temmet tgħid li l-MHRA mhix il-Gvern iżda grupp li jressaq suġġerimenti lill-Gvern li jikkontribwixxu għat-tkabbir tal-industrija turistika li minnha jibbenefika l-pajjiż kollu. Qalet ukoll li hi dejjem saħqet fuq iż-żamma tad-distanza soċjali biex il-Covid-19 ma jinxteridx reġgħet appellat biex kulħadd josserva l-protokolli tad-distanza soċjali biex titrażżan l-imxija u l-ekonomija tal-pajjiż tkun tista' tiffunzjona. L-MHRA irringrazzjat lill-frontliners kollha speċjalment lill-ħaddiema tas-saħħa għax-xogħol kbir li jagħmlu ħafna drabi b'sagrifiċċji personali kbar.